Párty tyčinky
Suroviny na štartér spolu premiešame v miske, prekryjeme fóliou, aby masa neobschla a necháme pri izbovej teplote kvasiť 12 hodín. K rozkvasenej mase pridáme ingrediencie na cesto a vypracujeme vláčnu a hebkú hmotu, ktorá sa nesmie lepiť. Vložíme do misky, prekryjeme fóliou a necháme 2-3 hodinky oddýchnuť. Cesto položíme na pracovnú dosku a rozdelíme na 12 rovnakých kúskov. Z každého rukami vyšúľame valec hrubý ako ukazovák a dlhý ako plech. Tyčinky ukladáme na plech s papierom na pečenie s malými odstupmi, tak aby sa nám zmestilo všetkých 12. Plech prekryjeme fóliou alebo druhým plechom a necháme finálne 1-1,5 hodiny vykvasiť. V miske zmiešame vodu a cukor, potrieme tyčinky a nakoniec posypeme makom, sezamom alebo hrubozrnnou soľou. Pečieme v rúre vyhriatej na 200°C , bez zaparenia, asi 30 minút. Upečené párty tyčinky by mali mať krásnu zlatistú farbu. Pred podávaním necháme vychladnúť.
Šéfkuchár: Naty Žúreková Štefková | Recept z epizódy: 21. 10. 2019